बीएसपी: मतदान के दिन छुट्टी पर कलेक्टर से मिलेंगे ईडी
28 दिसंबर को स्थानीय अवकाश घोषित किए जाने संबंधी आदेश से बीएसपी में हड़कंप मचा हुआ है। आदेश के मुताबिक प्रबंधन को इस बार नान वर्क्स एरिया के कर्मियों को पूरे दिन की छुट्टी देनी होगी। लिहाजा ईडी पर्सनल एलटी शेरपा आदेश में संशोधन कराने के लिए शनिवार को कलेक्टर से संपर्क करेंगे।
निगम चुनाव के लिए 28 दिसंबर को मतदान होगा। मतदान में शामिल होने के लिए कलेक्टर ने स्थानीय अवकाश घोषित किया है। आदेश सभी सरकारी, अर्ध सरकारी और निजी संस्थानों में लागू होगा। आदेश को लेकर बीएसपी प्रबंधन में हड़कंप मचा हुआ है। क्योंकि आदेश उसके नान वर्क्स एरिया में लागू होगा। जबकि अब तक होता यह रहा है कि लोकसभा व विधानसभा चुनाव में मतदान के लिए वर्क्स एरिया के कर्मियों को दो घंटे की छूट जाती थी। साथ ही एक दिन का वेजेस और एक सी ऑफ दिया जाता है। वहीं नान वर्क्स एरिया के कर्मियों को पूरे दिन की छुट्टी दी जाती है। स्थानीय निकाय के चुनाव में मतदान के लिए वर्क्स और नान वर्क्स एरिया के कर्मियों को दो घंटे की छुट्टी दी जाती है। लेकिन इस बार कलेक्टर के आदेश के चलते प्रबंधन को नान वर्क्स एरिया के कर्मियों को पूरे दिन की छुट्टी देनी पड़ेगी। अचानक कर्मियों को छुट्टी दिए जाने से कहीं विभागीय कामकाज प्रभावित न हो जाए, इसे लेकर प्रबंधन में हड़कंप मचा हुआ है। बताया गया ईडी पर्सनल एलटी शेरपा शनिवार को स्थिति से अवगत कराने के लिए कलेक्टर आर शंगीता से संपर्क करेंगे।
आज शाम से थम जाएगा शोरगुल
भिलाई निगम चुनाव के लिए 18 दिसंबर से शुरू हुआ चुनावी प्रचार शनिवार शाम पांच बजे थम जाएगा। इसके बाद मेयर व पार्षद पद के प्रत्याशी डोर-टू-डोर प्रचार करेंगे। वहीं जनता को भी चुनावी शोरगुल से राहत मिलेगी। 28 तारीख को मतदान होना है। इसके लिए राज्य निर्वाचन आयोग की तैयारी चल रही है। ज्यादा से ज्यादा लोग मतदान करें इसलिए निर्वाचन आयोग जागरूक भी कर रहा है। खासकर युवाओं को इसके लिए प्रेरित कर रहा है।
bho_Deva hin_Deva hin_Deva hin_Deva hin_Deva